Dagang Magasin

ANG DAGANG MAGASIN (Mutya sa Halamang Bisaya) usa ka binulan nga magasing Binisaya nga gipagula sa DFI sa Agosto, 2007 sa paningkamot ug pagpakabana sa mga opisyal niini ubos sa pamunoan ni Ret. Col. Rodulfo A. Vaño, ang nasubliang presidente sa Dagang Foundation, Inc. (sa tuig 2007). Siya ang nagdasig sa pagpublikar gayod sa Dagang Magasin ug siya usab ang labawng naningkamot ug nagpakabana nga giabagan dayon nila ni Mlbn. Cesar Kilaton, Jr., ang tsirman sa DFI, ug ni Ernesto A. Amatiaga, ang bise presidente sa DFI.

Ang Editoryal
Kini ang kinatibuk-ang mensahe sa editoryal sa unang gula sa Dagang Magasin:

"Wala matulog ang mga gabii sa Dagang Foundation Inc. pagbugtaw sa gidamgong mga mithi. Way pagkutat ang buylo sa iyang kasibot pagtikad sa nagkapanas nga natad sa lumadnong katitikan. Apan ang maong kadasig ug kakugi dili mabati hangtod nga kini ikahubad ngadto sa buhat – ngadto sa butang makita, bisan mahimo kining buhing sanglitanan alang sa uban nga adunay susamang mainitong tinguha.
Ang pagpakabana sa Dagang pagpadato sa lumadnong katitikan iyang gibulto sa pagpakita pinaagi sa bangga sa sinulatay; pagpatik sa antolohiya sa piniling mga balak ug sugilanon; pagpatik sa tuigan; forum o seminar sa mga magsusulat; drama sa bantawan; basabalak ug uban pa, sa pamasin nga ang maong mga kalihokan makahaling og kasibot sa atong mga batan-on pag-ila sa bili sa dila nga gibilin kanato ni Haring Lapulapu.

"Tapos masudsod sa pundok ang wanang sa kamingaw sa kagabhion, may mga bituon nga nasipong, hangtod nga diha sa nagduka nga kaadlawon, nasaghid ang sidsid sa langit dihang nagkahiusa sa pag-uyonay ang iyang mga sinaligan alang sa kahimugsoan sa Dagang Magasin, ang Mutya sa Halamang Bisaya, nga mogula matag bulan.

"Taliti lamang ang maong kahago sa usa ka dakong pangindahay. Ang nataran sa katitikan halapad kaayo. Busa, uban sa tanang kasakopan sa Dagang, atong hawiran ang liboy sa atong daro ug bugwalon ta ang naumal nga yuta sa halamang Bisaya aron mobalik sa pagpanglunhaw ang nagkalawos nga dahon sa kaugalingon tang Binisaya- Sinugboanon nga pinulongan."

@Ang Editorial Board:
Ang "Editorial Board" sa Dagang Magasin gilangkoban ning mosunod:
Ret. Col. [Rodulfo A. Vaño], Managing Editor; (Ernesto A. Amatiaga], 'editor-in-chief'; [Uriel C. Vallecera(PSK) ug [Quir L. de Gracia], "Associate Editors" [Romeo T. Limpangog], [Samuel M. Gilig, Sr.], [Emy L. Bustillo], [Ritchie "Pete" Mendoza] ug [Segundo S. Mercado(PSK], "Contributing Editors"; [Fred F. Monternel] ug [Ludie A. Amatiaga], "Advertising Consultants"; [Graciano Gras Butantan], "Circulation"; [Sergio O. Mendoza], "Artist"; ug Mlbn. [Cesar Kilaton, Jr.], "Legal Consultant".

Buhatan
 2nd Floor Melsam Bldg., D. Jakosalem St., 6000 Cebu City.

Katitikan sa Sinugboanon
Mga magasin nga Sugboanon